ตลาดหุ้นเอเชียบวกเช้านี้ ขานรับดาวโจนส์นิวไฮต่อเนื่อง
ตลาดหุ้นเอเชียบวกเช้านี้ ขานรับดาวโจนส์นิวไฮต่อเนื่องเป็นวันที่ 4 นักลงทุนต่างจับตาการประชุมธนาคารกลางสหรัฐ (FOMC) วันที่ 19-20 ก.ย.นี้
18 ก.ย. 2560

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในช่วงเช้าวันนี้ หลังจากที่ดัชนีดาวโจนส์ปิดทำนิวไฮติดต่อกันเป็นวันที่สี่เมื่อวันศุกร์ ขณะที่ดัชนี S&amp;P500 ปิดที่เหนือระดับ 2,500 จุดเป็นครั้งแรก
ดัชนี SSE Composite ตลาดหุ้นจีนเปิดวันนี้ที่ 3,352.51 จุด ลดลง 1.11 จุด, ดัชนี HSI ตลาดหุ้นฮ่องกงเปิดวันนี้ที่ 27,971.37 จุด เพิ่มขึ้น 163.78 จุด, ดัชนี TAIEX ตลาดหุ้นไต้หวันเปิดวันนี้ที่ 10,590.80 จุด เพิ่มขึ้น 10.39 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,390.58 จุด เพิ่มขึ้น 4.51 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,230.38 จุด เพิ่มขึ้น 20.82 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,782.93 จุด ลดลง 3.40 จุด, ดัชนี PSE Composite ตลาดหุ้นฟิลิปปินส์เปิดวันนี้ที่ 8,185.24 จุด เพิ่มขึ้น 4.39 จุด ส่วนตลาดหุ้นญี่ปุ่นปิดทำการวันนี้เนื่องในวันผู้สูงอายุ
นอกจากนี้ นักลงทุนต่างจับตาการประชุมคณะกรรมการกำหนดนโยบายการเงินของธนาคารกลางสหรัฐ (FOMC) ในวันที่ 19-20 ก.ย.นี้ โดยมีกระแสคาดการณ์ว่าเฟดจะยังไม่ปรับขึ้นอัตราดอกเบี้ยในการประชุมดังกล่าว แต่จะประกาศปรับลดงบดุลจากระดับ 4.5 ล้านล้านดอลลาร์
อย่างไรก็ตาม CME Group ระบุว่า จากการใช้เครื่องมือ FedWatch วิเคราะห์ภาวะการซื้อขายสัญญาล่วงหน้าอัตราดอกเบี้ยสหรัฐ พบว่า นักลงทุนคาดการณ์ว่ามีโอกาสเพิ่มขึ้นถึง 52.9% ที่เฟดจะปรับขึ้นอัตราดอกเบี้ยในการประชุมเดือนธ.ค.นี้